
1. NECESITATEA ELABORĂRII UNEI ABORDĂRI INTEGRATE LA NIVEL EUROPEAN 

În ultimele trei decenii, numărul persoanelor supraponderale şi a celor deja obezi a crescut foarte mult în rândul populaţiei europene şi, mai grav, în rândul copiilor – în anul 2006 se estima la 30%, din numărul total, numărul copiilor supraponderali. Obiceiurile alimentare greşite şi lipsa activităţii fizice se accentuează în rândul tuturor segmentelor populaţiei europene, cu influenţă negativă şi asupra altor maladii cronice, precum cele cardiovasculare, diabetul de tip 2, accidentele vasculare cerebrale, anumite forme de cancer, tulburări musculo-scheletice etc. Pe termen lung, chiar speranţa de viaţă şi calitatea vieţii europenilor sunt ameninţate.

Consiliul UE a lansat Comisiei Europene chemarea de a întreprinde acţiuni care să vizeze domeniul nutriţional, al activităţii fizice şi care să ţină cont de afecţiunile cardiovasculare.

Consultarea ocazionată de Cartea Verde inititulată “Promovarea unei alimentaţii sănătoase şi a activităţii fizice, o dimensiune europeană pentru prevenirea greutăţii corporale în exces, a obezităţii şi a maladiilor cronice”
 a evidenţiat un larg consens în jurul ideii că UE trebuie să acţioneze în sinergie cu o multitudine de factori la nivel naţional, regional şi local. În analiza rezultatelor consultării s-a subliniat necesitatea elaborării unor politici comunitare omogene şi coerente şi importanţa unui demers plurisectorial. La nivelul Uniunii s-a lansat chemarea la colectarea de date şi la schimbul de experienţe pozitive şi s-a insistat pe necesitatea ca Uniunea să elaboreze un plan de acţiune şi să adreseze un mesaj clar factorilor interesaţi. Parlamentul European a promovat o rezoluţie care să întărească aceste mesaje. S-a subliniat că orice acţiune publică trebuie să ţină cont de faptul că, în ultimă instanţă, responsabilitatea este una individuală, dar şi de realitatea că numai un consumator avizat poate lua decizii în cunoştinţă de cauză.

Numai printr-o abordare orizontală – care promovează complementaritatea şi integrarea diferitelor domenii de acţiune – şi a diferitelor niveluri de acţiune – abordare verticală – se va obţine rezultatul scontat.

Există domenii în care acţiunea publică europeană are în vedere fie optimizarea şi completarea măsurilor întreprinse la nivele naţionale sau regionale, fie să abordeze probleme care intră în sfera politicilor comunitare. Printre aceste acţiuni, pot fi menţionate:

· acţiuni care privesc funcţionarea pieţei interne – precum reglementările privind etichetarea şi procedurile legate de autorizări;
· acţiuni care se circumscriu unor cadre specifice – cum ar fi Politica Agricolă Comună;
· iniţiative ale Comisiei Europene în domeniul educaţiei şi al politicilor regionale în domeniul Fondurilor structurale;
· acţiuni din domeniul politicii audiovizuale şi de media.

Rolul Comisiei Europene este, de asemenea, foarte important în ceea ce priveşte evidenţa iniţiativelor locale sau naţionale interesante şi activarea unor mecanisme pan-europene de schimb de experienţe pozitive.

Majoritatea sectoarelor industriale care sunt implicate în domeniul alimentar fiind din ce în ce mai globalizate, operatorii economici consideră că un ansamblu unic de măsuri coordonate la nivel european este de preferat faţă de o serie de măsuri individuale întreprinse la nivelul statelor membre, pentru a evita sarcini administrative suplimentare datorate diferitelor reglementări naţionale şi pentru încurajarea competitivităţii într-un domeniu nou, bazat pe cercetare şi inovare.

2. STRATEGIA EUROPEANĂ ÎN MATERIE DE NUTRIŢIE ŞI COMBATEREA EXCESULUI PONDERAL

La finele lunii mai 2007, Comisia Europeană a publicat Cartea Albă intitulată “O strategie europeană pentru problemele de sănătate legate de nutriţie, greutate corporală în exces şi obezitate”
, al cărei subiect este elaborarea unei abordări europene integrate care să permită reducerea problemelor de sănătate datorate unei alimentaţii defectuoase, greutăţii corporale în exces şi obezităţii.

Măsurile precozizate pot fi grupate în jurul a patru direcţii fundamentale:
1) în primul rând, măsurile trebuie să aibă în vedere cauzele profunde ale riscurilor pentru sănătate, trebuie să contribuie la reducerea riscurilor asociate unei alimentaţii defectuoase şi lipsei activităţii fizice, în special cele asociate excesului ponderal;

2) sunt avute în vedere ansamblul politicilor guvernamentale şi autorităţile naţionale de la toate nivelurile, o serie de instrumente precum legislaţia, înfiinţarea de reţele, parteneriate public-privat, sector privat-societate civilă;

3) din motive de eficienţă, strategia va necesita participarea unei largi game de actori privaţi precum şi actori la nivel local;

4) trebuie asigurată o monitorizare adecvată pe o perioadă mai îndelungată.
În opinia Comisiei Europene, acţiunea europeană în materie de nutriţie şi de greutate în exces trebuie să se bazeze pe stabilirea unor parteneriate eficiente.

Platforma de acţiune a Uniunii Europene în privinţa nutriţiei, activităţii fizice şi sănătăţii a fost lansată în martie 2005, pentru a pune la dispoziţia factorilor interesaţi de la nivel european un forum comun.

Forumul urmăreşte demararea unor acţiuni voluntare de luptă împotriva obezităţii, menite să vină în sprijinul altor demersuri. Dintre membri pot fi menţionate organizaţii care reprezintă industria sau organizaţii ale societăţii civile cu activitate în domeniul sănătăţii publice şi al protecţiei consumatorului. În martie 2007 a fost publicat un raport de monitorizare cuprinzând acţiunile întreprinse în cadrul acestui forum.

În ultimii doi ani, în Uniunea Europeană, au fost lansate peste 200 de iniţiative în domeniul nutriţiei şi activităţii fizice. Au fost constatate progrese în privinţa creării unui sistem clar şi fiabil pentru monitorizarea respectării angajamentelor în domeniu, precum şi a stimulării participării autorităţilor naţionale, regionale şi locale.

Pentru obţinerea unor rezultate concrete, analiştii consideră necesară realizarea unor veritabile parteneriate care să implice factorii locali. În acest scop, trebuie creat un cadru de acţiune şi foruri adecvate pentru a facilita convergenţa acţiunilor tuturor factorilor implicaţi.

Statele membre sunt chemate să încurajeze participarea mass-media la elaborarea unor mesaje comune şi lansarea unor campanii în domeniu.

Comisia Europeană are în vedere crearea unui grup de nivel înalt, care se va ocupa de problemele de sănătate legate de nutriţie şi activitatea fizică. Grupul va avea sarcina de a veghea ca între statele membre să existe un permanent schimb de idei şi de experienţe pozitive care să înglobeze toate politicile guvernamentale.

Unele măsuri ţin de competenţa Uniunii – cum ar fi legislaţia sau finanţarea programelor de interes în domeniu –, altele creează o valoare adăugată din punct de vedere european – precum dialogul cu părţile implicate din industria agroalimentară mondială sau stabilirea unor indicatori de comparaţie pentru o monitorizare eficientă în toate statele membre.

2.1 Publicitatea şi etichetarea

Comportamentul şi preferinţele persoanelor în domeniul alimentar sunt foarte mult influenţate de mediul lor de viaţă. Este vorba de accesul la o informaţie clară, coerentă şi având elemente concrete care să le permită alegerea în cunoştinţă de cauză a unui produs alimentar şi de un spaţiu generos de informare, determinat el însuşi de factori culturali, precum publicitatea şi diversitatea informaţiilor furnizate de mass-media.

O cale eficientă de comunicare a informaţiei este o etichetare corectă, care să permită consumatorilor o alegere în cunoştinţă de cauză. În acest sens, Comisia Europeană are în vedere revizuirea legislaţiei în domeniul etichetării produselor alimentare.

La nivelul Comisiei Europene, în primăvara anului 2006, a avut loc o consultare privind etichetarea, care a furnizat elementele pentru o analiză amănunţită privind etichetarea în domeniul alimentar, desfăşurată. A fost analizat aspectul obligativităţii etichetării şi al numărului de elemente nutritive care trebuie să figureze pe etichetă, în special a numărului de informaţii care trebuie să figureze pe faţa anterioară a ambalajului.

Un alt aspect analizat este reglementarea referitoare la declaraţiile fabricanţilor cu privire la produsele lor. Reglementarea 1924/2006/CE privind inscripţionările din domeniul nutriţional şi de sănătate a intrat în vigoare în ianuarie 2007. Obiectivul este acela de a garanta că inscripţionările se bazează pe date ştiinţifice fiabile, astfel încât consumatorii să nu fie induşi în eroare de inscripţionări inexacte sau generatoare de confuzii.

Publicitatea şi marketing-ul reprezintă vectori importanţi, al căror obiectiv este influenţarea comportamentului consumatorilor, în special al copiilor. În perioada octombrie 2005 – martie 2006, Comisia Europeană a organizat mese rotunde pe tema publicităţii, în vederea studierii strategiilor de autoreglementare şi a modului în care legea şi autoreglementarea pot interacţiona şi se pot completa. A rezultat un model al experienţelor pozitive pentru autoreglementare. Aceste norme se referă la domeniul specific al publicităţii în domeniul alimentar, având ca grup-ţintă copiii. Demersurile sunt menite să vină în completarea unor iniţiative aplicate, în prezent, în statele membre – precum codul PAOS în Spania.

Trebuie evidenţiată cerinţa Parlamentului European, cu ocazia dezbaterii modificării actualei directive “Servicii media audiovizuale”, în vederea introducerii unui cod de conduită pentru publicitatea în domeniul alimentar pentru produsele bogate în grăsimi sau zahăr, destinate copiilor.

În anul 2010, Comisia Europeană va întreprinde o evaluare a diferitelor măsuri întreprinse de industrie în acest domeniu şi va hotărî dacă sunt necesare şi alte strategii.

Comisia Europeană va elabora şi susţine, în colaborare cu statele membre, campanii de informare şi educare specifice, destinate sensibilizării publicului faţă de problemele de sănătate datorate unei greşite alimentaţii, greutăţii corporale în exces sau obezităţii. Aceste campanii se adresează în special grupurilor vulnerabile, precum copiii.

Garantarea posibilităţii de a alege o alimentaţie sănătoasă înseamnă a oferi consumatorului opţiuni specifice pentru sănătate. Politica agricolă comună (PAC) joacă un rol important în producţia şi oferta alimentară în Europa. În cadrul PAC, Comisia Europeană se angajează să promoveze obiectivele din domeniul sănătăţii publice – exemplul cel mai recent este reforma Organizaţiei comune de piaţă pentru legume şi fructe, care urmăreşte încurajarea consumării acestora, cu precădere în cantinele şcolare.

În cadrul acestei reforme, Comisia Europeană intenţionează să autorizeze distribuirea surplusului de producţie de legume şi fructe instituţiilor de învăţământ public şi taberelor şcolare. Comisia Europeană propune, de asemenea, o cofinanţare de 60%, din partea UE, a proiectelor promoţionale destinate consumatorilor sub 18 ani. Organizaţiile de producători îşi vor axa companiile promoţionale finanţate de UE către tinerii consumatori.

Un alt aspect important de care este bine să se ţină cont este acela al reducerii preţului de comercializare a legumelor şi fructelor, pentru ca achiziţionarea lor să devină atractivă, ţinând cont inclusiv de posibilităţile financiare ale tinerilor. Un proiect cofinanţat de UE, prin care să se încurajeze consumul de fructe la şcoală ar constitui un pas înainte în direcţia promovării unei alimentaţii sănătoase. Proiectul ar urma să aibă în vedere copiii între 4 şi 12 ani şi să facă parte din reforma Organizaţiei comune de piaţă pentru legume şi fructe.

2.2 Promovarea unor compoziţii mai sănătoase a produselor alimentare şi încurajarea activităţii fizice 

Compoziţia produselor prelucrate se dovedeşte de un interes tot mai mare, analizându-se posibilitatea modificării acestei compoziţii în vederea asigurării unei alimentaţii sănătoase. Industria a luat deja măsuri în acest sens, dar ele nu sunt întotdeauna uniforme pentru produsele din statele membre.

Unele state membre încurajează schimbarea compoziţiei unor produse alimentare, în special în ceea ce priveşte conţinutul în grăsimi saturate, sare şi zahăr.

Un studiu efectuat în anul 2006 de către Confederaţia industriilor agroalimentare din Uniunea Europeană a relevat faptul că o întreprindere din trei a declarat că a schimbat compoziţia a cel puţin 50% din produse între anii 2005 şi 2006. Această schimbare a vizat o largă gamă de produse – cereale pentru micul dejun, băuturi, biscuiţi, produse de patiserie şi cofetărie, produse lactate, dulciuri, supe, sosuri, condimente etc.

Comisia Europeană propune lansarea unui studiu, în anul 2008, pentru a analiza în ce măsură schimbarea compoziţiei alimentelor poate reduce componenţii cu influenţă negativă în privinţa posibilităţii dezvoltării maladiilor cronice. Se va avea în vedere evaluarea acţiunilor întreprinse până în prezent – prin reglementări sau măsuri voluntare.

Comisia Europeană intenţionează să faciliteze, în cadrul unui parteneriat, derularea unor campanii de reducere a concentraţiei de sare, zahăr şi grăsimi în diferite produse alimentare, precum şi campanii generale de îmbunătăţire a calităţii nutriţionale a produselor alimentare.

Activitatea fizică presupune o întreagă gamă de activităţi, de la sporturile organizate până la “modurile de deplasare activă”
, incluzând activităţile în aer liber. Comisia Europeană consideră că trebuie întreprinse măsuri proactive, atât la nivelul Uniunii, cât şi al statelor membre, de a inversa tendinţa manifestată în prezent de scădere a nivelului activităţii fizice.

Analiştii consideră că pentru a încuraja intensificarea activităţii fizice trebuie creat un context material şi social adecvat.

Comisia Europeană susţine, în egală măsură, şi măsuri privitoare la transporturile urbane, prin intermediul politicii de coeziune, a programului “Energie inteligentă – Europa” – care a intrat într-o nouă fază în anul 2007 – şi iniţiativei CIVITAS
.

Proiectele care vizează promovarea mersului pe jos şi a ciclismului sunt considerate ca fundamentale, autorităţile locale fiind stimulate să încurajeze şi să sprijine realizarea unor asemenea proiecte.

Comisia Europeană doreşte ca fondurile destinate dezvoltării infrastructurii să fie utilizate pe deplin pentru promovarea unui stil de viaţă sănătos – de exemplu, promovând deplasarea activă.

În anul 2008, Comisia Europeană va publica un Plan de acţiune privitor la transportul urban şi intenţionează publicarea unor linii directoare referitoare la planurile pentru un transport urban durabil.

Comisia Europeană a publicat, în iulie 2007, Cartea Albă referitoare la sport
, al cărei obiectiv este încurajarea activităţii sportive în UE şi amplificarea activităţii fizice, în general.

Este un fapt constatat acela că obezitatea progresează rapid în rândul copiilor europeni, afectând îngrijorător păturile defavorizate în plan socio-economic. Două din obiectivele politicii de coeziune pentru perioada 2007-2013 se referă la promovarea contribuţiei oraşelor la creşterea economică şi ocuparea forţei de muncă şi la păstrarea unei bune stări de sănătate a populaţiei active. În cazul programelor care au în vedere zonele urbane, măsurile de reabilitare a spaţiilor publice pot îngloba infrastructura în zonele defavorizate pe plan socio-economic, oferind spaţii atrăgătoare şi adecvate pentru desfăşurarea activităţii fizice.

Instituţiile de învăţământ joacă un rol deosebit de important în formarea obiceiurilor sănătoase la copii. Diferite studii au demonstrat că acţiuni bine orientate, având ca grup-ţintă copiii între 0 şi 12 ani, vor modifica comportamentul alimentar al acestora. Accentul va trebui pus pe educaţia nutriţională şi pe activitatea fizică. Educaţia pentru sănătate şi educaţia fizică constituie teme prioritare ale noului program pentru educaţie şi formare pe toată durata vieţii (2007-2013) şi, în special, a subprogramului său – Comenius – pentru învăţământ. Se pot conduce în paralel proiecte naţionale şi proiecte de activitate fizică, organismele de formare a educatorilor, autorităţile locale şi naţionale şi cluburile sportive punând accent pe sport şi pe întărirea cooperării între şcoli. 

În anul 2007, Comisia Europeană a finanţat un studiu privind relaţia dintre obezitate şi statutul socio-economic, cu scopul de a stabili cele mai eficiente intervenţii în sprijinul acestor grupuri defavorizate.

2.3 Dezvoltarea bazei de informaţii, în vederea sprijinirii elaborării politicilor şi a unui sistem de monitorizare

Comisia Europeană se bazează în acţiunile sale pe rezultatele cercetărilor din domeniul  nutriţiei, obezităţii  şi  a  principalelor boli cauzate

de un stil de viaţă nesănătos. Comisia apreciază necesitatea cunoaşterii factorilor determinanţi ai opţiunii alimentare şi va institui, în cadrul celui de-al 7-lea Program-cadru pentru cercetare, segmente de cercetare asupra comportamentului consumatorilor, impactului alimentaţiei asupra sănătăţii,  a factorilor care permit prevenirea obezităţii în grupurile-ţintă, cum ar fi copiii şi adolescenţii. Programul va fi, de asemenea, axat pe determinanţii pentru sănătate, prevenirea îmbolnăvirilor şi promovarea sănătăţii în cadrul temei intitulate “Optimizarea prestaţiilor din domeniul îngrijirii sănătăţii, de care beneficiază europenii”.

Începând din anul 2006, Autoritatea europeană de securitate a alimentelor are sarcina de a acorda consultanţă Comisiei Europene cu privire la aplicarea reglementărilor referitoare la informaţiile nutriţionale şi de sănătate de pe produsele alimentare.

Colectarea datelor naţionale privind obezitatea nu este armonizată, ceea ce face dificilă compararea la nivel european. Într-o serie de domenii, precum consumul alimentar, există date insuficiente.

Conform aprecierii Comisiei Europene, este necesară accentuarea monitorizării pe trei niveluri. În primul rând, la nivel macro, pentru a obţine date coerente şi comparabile cu privire la indicatorii globali de progres legaţi de regimul alimentar şi de activitatea fizică.

În al doilea rând, la nivelul statelor membre, pentru a stabili, în mod sistematic acţiunile în curs, cu scopul de a putea urmări şi evalua impactul.

În al treilea rând, la nivel de proiecte şi programe individuale, dată fiind importanţa lor din perspectiva reacţiei eficiente a societăţii.

În anul 2007, a devenit operaţională o metodă armonizată de întocmire periodică de statistici, pe baza unor date declarate voluntar – de exemplu înălţimea şi greutatea, consumul obişnuit de legume şi fructe. În perspectiva anului 2010, Comisia Europeană intenţionează să realizeze o analiză a sănătăţii europenilor, în vederea obţinerii unor informaţii obiective privind o serie de măsuri în domeniul nutriţiei.

EUROSTAT este în curs de întocmire a unei liste de indicatori referitori la consumul alimentar, care va permite monitorizarea schemelor şi tendinţelor în domeniul nutriţiei.

Se are în vedere stabilirea gamei de acţiuni şi politici din statele membre şi accentuarea monitorizării acestora, dar şi evaluarea impactului acestora.

Comisia Europeană a elaborat o gamă completă de acţiuni aplicabile în toate sectoarele. Pentru abordarea cu succes a problemei excesului ponderal şi a obezităţii este însă hotărâtoare acţiunea statelor membre, acţiunile de la nivelul Comisiei Europene venind să sprijine şi să completeze măsurile adoptate de statele acestea.

Analiştii apreciază că este foarte important ca măsurile să fie continuate la nivel regional şi local, acestea fiind cele mai apropiate de cetăţenii europeni. Abordările de la nivel general trebuie să fie adaptate la contextele locale specifice.

Statele membre trebuie să joace un rol activ în lansarea unor parteneriate pentru acţiunile locale, menite să sprijine iniţiativele pe bază de voluntariat, cum ar fi promovarea unei publicităţi responsabile.

Sectorul privat poate juca un rol important în promovarea unor opţiuni alimentare sănătoase, care să conducă la decizii conforme cu un mod de viaţă sănătos. Acţiunea sectorului privat în domeniu poate completa acţiunile autorităţilor naţionale şi iniţiativele legislative de la nivel european şi naţional. Atunci când actorii privaţi în domeniu operează în mai multe state membre, poate fi elaborată o politică a consumatorilor, comună şi coerentă, în Uniunea Europeană.

Printre obiectivele care trebuie urmărite, pot fi menţionate:

· asigurarea accesibilităţii opţiunii pentru o alimentaţie sănătoasă – inustria alimentară este chemată să aducă îmbunătăţiri în domenii precum schimbarea compoziţiei alimentelor, în special conţinutul de sare, zahăr şi grăsini. Industria alimentară este, de asemenea, chemată să conceapă modalităţi de a face consumatorul să accepte noile produse. Datele de care se dispune până în prezent evidenţiază experienţe pozitive la nivelul distribuitorilor cu amănuntul din statele membre – care organizează periodic promoţii pentru produsele cu conţinut scăzut de sare, zahăr şi grăsimi, pentru legume şi fructe;
· informarea consumatorilor – întreprinderile şi distribuitorii aval sunt chemaţi să susţină iniţiativele voluntare de la nivel naţional.

Comisia Europeană se angajează să promoveze un cadru reglementar îmbunătăţit în domeniul publicităţii şi marketing-ului în toate statele membre, conforme cu criteriile stabilite de Alianţa europeană pentru etică în publicitate;
· încurajarea activităţii fizice – organizaţiile sportive sunt chemate să coopereze cu reprezentanţii sectorului de sănătate publică pentru a pune bazele, în întreaga Europă, a campaniilor de publicitate şi marketing în favoarea activităţii fizice, în special în rândul grupurilor-ţintă. Actorii locali şi regionali sunt chemaţi să angajeze un dialog permanent cu autorităţile locale, cu scopul de a avea în vedere obiectivele legate de sănătatea publică în proiectarea clădirilor, a spaţiilor verzi, a celor de joacă pentru copii, a sistemelor de transport;
· grupuri şi medii prioritare – şcolile au o mare responsabilitate pentru a educa copiii să conştientizeze importanţa unei alimentaţii sănătoase şi a exerciţiului fizic. Şcolile pot fi sprijinite prin parteneriate cu sectorul privat, şi ar trebui să fie medii privilegiate, în sensul că asemenea parteneriate ar trebui să nu aibă caracter comercial.

De asemenea, întreprinderile pot contribui la promovarea unui mod de viaţă sănătos la locul de muncă. Împreună cu organizaţiile salariaţilor pot fi formulate propuneri sau orientări cu privire la modul în care întreprinderile de diferite mărimi pot să adopte măsuri simple în vederea promovării modurilor sănătoase de viaţă în rândul salariaţilor.

Mediile profesionale medicale de la nivel european şi naţional sunt chemate să formuleze propuneri pentru formarea unor profesionişti în domeniul sănătăţii în ceea ce priveşte factorii legaţi de nutriţie care presupun un risc pentru sănătate – precum excesul ponderal, hipertensiunea, lipsa activităţii fizice – punând accentul, în special, pe o abordare preventivă şi pe rolul jucat de factorii legaţi de modul de viaţă.

Comisia Europeană va colabora cu Organizaţia mondială a sănătăţii în vederea stabilirii unui sistem de supraveghere în domeniul nutriţiei şi activităţii fizice destinat Europei celor 27 de state membre ale UE, în cadrul prevederilor Cartei europene pentru combaterea obezităţii, adoptată la Istanbul pe 16 noiembrie 2006.

2.4  Lupta împotriva obezităţii infantile

Se estimează că pe plan mondial obezitatea sau excesul ponderal afectează mai mult de 22 milioane de copii sub 5 ani, din care 17 milioane în ţări în curs de dezvoltare. Aceşti copii prezintă un risc crescut să dezvolte diabet de tip 2.

Lupta împotriva obezităţii copilului este un mod eficient de prevenire a diabetului, dar şi a altor maladii cronice, precum cardiopatiile, cancerul etc. Toate aceste maladii afectează starea de sănătate a populaţiei şi, implicit, dezvoltarea economică a unei ţări. În timp ce malnutriţia continuă să rămână îngrijorătoare, guvernele sunt confruntate cu faptul că numeroşi copii, din multe regiuni ale lumii, au obiceiuri alimentare defectuoase sau nu fac suficient exerciţiu fizic.

În SUA, obezitatea tinerilor sub 18 ani a crescut de la 15% în anii ’70, la mai mult de 25% în anii ’90.

În China, obezitatea la copiii de vârstă şcolară, în mediul urban, a crescut de la 8% în 1991, la 12% în 1996.

În Brazilia, statisticile indică o creştere de la 4% la mijlocul anilor ’70, la mai mult de 13% în anul 1997.

Aproximativ 90% din diabetici au diabet de tip 2, marea majoritate fiind supraponderali. Cheltuielile directe cauzate de diabet reprezintă între 2,5 şi 25% din bugetele anuale pentru sănătate din statele membre UE.

Organizaţia mondială a sănătăţii urmăreşte punerea în aplicare a Strategiei mondiale pentru alimentaţie, exerciţiu fizic şi sănătate, adoptată în mai 2004 de către Adunarea mondială a sănătăţii. Strategia vizează schimbarea modului de viaţă din ultimele două decenii, care a dus la creşterea alarmantă a numărului de copii obezi.

Deşi situaţia cu privire la copiii supraponderali variază de la o ţară la alta, dintre cauzele comune pot fi menţionate: urbanizarea, mecanizarea, modificarea sistemelor de transport, dar şi un mare număr de ore petrecute în faţa televizorului sau a calculatorului.

În Singapore au fost organizate cursuri şcolare de dietetică şi a fost promovat un mediu şcolar în care se pune accent pe o alimentaţie sănătoasă, acordându-se o atenţie specială copiilor deja supraponderali.

În Marea Britanie, limitarea accesului la băuturi gazoase bogate în zahăr a determinat, în şcolile în care a fost introdusă, reducerea numărului de copii supraponderali. Se impune, conform aprecierii analiştilor, creşterea numărului de ore de exerciţiu fizic în şcoli, limitând şi timpul petrecut în faţa calculatorului.

În Marea Britanie, medicii au lansat chemarea de a interzice hrana nesănătoasă din distributoarele automate, precum şi publicitatea pentru asemenea produse, pentru încetinirea excesului ponderal, mai ales la copii.

Medicii britanici doresc ca mâncarea servită în cantinele şcolare să fie supusă unui control riguros în privinţa conţinutului de zahăr, sare, grăsimi, vitamine şi minerale, având în vedere că, în Marea Britanie, obezitatea infantilă a devenit o problemă majoră, tendinţa spre exces ponderal fiind îngrijorătoare.

Parlamentul European a lansat statelor membre chemarea de a elabora programe speciale de informare a populaţiei cu privire la necesitatea unei alimentaţii sănătoase încă din primii ani de viaţă şi a asigurării unui număr crescut de ore de educaţie fizică în şcoli.

Parlamentarii europeni lansează chemarea ca obezitatea şi lupta împotriva ei să fie considerate o prioritate politică în UE. Parlamentul European sugerează încheierea unui acord între Comisia Europeană şi mass media. Aceasta ar face, prin informaţiile cuprinse în spoturile publicitare, ca tinerii să conştientizeze importanţa activităţii fizice şi a consumului de legume şi fructe. 

Din cei peste 300 de milioane de adulţi obezi la nivel mondial, peste 15 milioane trăiesc în cele 27 de state membre ale UE.

În Europa, peste 3 milioane de copii de vârstă şcolară sunt obezi, numărul crescând cu circa 85.000 anual. În felul acesta, până în anul 2010, unul din zece copii va fi obez.

Comisarul european pentru sănătate a precizat, cu ocazia publicării Cărţii Albe, faptul că deocamdată se recomandă măsuri de autoreglementare şi apoi se va analiza oportunitatea legiferării măsurilor în domeniu, în anul 2010. Industriei alimentare i se acordă astfel un răgaz de aproape 3 ani pentru a introduce măsuri de autoreglementare în domeniu.

Proiectul Lipgene, conceput pe o perioadă de 5 ani, vizează reducerea poverii  economice  şi   sociale  asupra  societăţii, determinată   de  problema 

obezităţii, prin evaluarea potenţialului prevenirii sindromului metabolic, bazată pe regimul alimentar. Programul este centrat pe populaţia adultă şi urmăreşte înţelegerea modului în care schimbări în concentraţia grăsimilor alimentare interacţionează cu modificări genetice naturale la om. Proiectul grupează o reţea multidisciplinară de specialişti din laboratoarele europene.

În Franţa, în parteneriat cu Camera pentru agricultură, se întreprind campanii de sensibilizare faţă de binefacerile unei alimentaţii sănătoase şi echilibrate. Obiectivele acestui program, intitulat “Sănătate şi echilibru alimentar în şcoală”, sunt promovarea unei alimentaţii de calitate, lupta împotriva excesului ponderal, valorizarea calităţii produselor naturale şi obişnuirea copiilor cu gusturi şi obiceiuri alimentare sănătoase.

Programul naţional nutriţie-sănătate, lansat în Franţa în anul 2000, are ca scop îmbunătăţirea stării de sănătate a populaţiei în ansamblu, intervenind asupra alimentaţiei. Sunt stabilite obiective specifice în materie de alimentaţie, de stil de viaţă şi de activitate fizică.

În Germania, a fost lansată o platformă, care regrupează autorităţile publice, factori din domeniul sănătăţii, al industriei, asociaţiile de părinţi, Confederaţia sportivă naţională, în vederea concentrării acţiunilor pentru prevenirea obezităţii, în special în rândul tinerilor. Această platformă este practic un laborator de noi metode, prin care se informează opinia publică şi se promovează experienţele pozitive.

Membrii Confederaţiei industriilor agro-alimentare din Uniunea Europeană au stabilit un grup de principii generale privitoare la publicitatea produselor şi principii specifice pentru publicitatea destinată copiilor. Aceste principii interzic publicitatea mincinoasă.

Media Smart este un proiect britanic finanţat de agenţiile publicitare şi destinat familiarizării tinerilor cu vârste între 6 şi 11 ani cu un mod sănătos de alimentaţie, încurajând spiritul critic al copiilor faţă de publicitate. Media Smart se derulează în parteneriat cu Confederaţia naţională a asociaţiilor părinţilor elevilor.

Începând din anul 2000, cooperativele de consum britanice respectă o interdicţie voluntară cu privire la publicitatea pentru alimentele cu conţinut ridicat de grăsime, sare sau zahăr, la orele de maximă audienţă.

European Vending Association este o organizaţie non-profit înfiinţată la Bruxelles şi reprezintă interesele întregii “industrii de vânzare”,  la nivel european, faţă de autorităţile în domeniu. Organizaţia reuneşte acţionarii din domeniul vânzărilor care doresc să-şi dezvolte afacerea într-un cadru legislativ şi administrativ adecvat.

Principalii actori din domeniul vânzărilor şi asociaţiile naţionale de profil cooperează în scopul aducerii vânzărilor la un înalt standard în termeni de funcţionalitate şi servicii pentru consumator.

European Vending Association a elaborat un ghid de experienţe pozitive privitor la distribuirea automată în instituţiile de învăţământ.

� COM (2005) 637 final


� COM (2007) 279 final


� Parcurgerea drumului de la domiciliu la serviciu şi înapoi pe jos sau cu bicicleta


� Iniţiativa pentru oraşe beneficiind de un transport mai curat şi mai bun


� COM (2007) 391 final

